"Jeħtieġ iżda li naħbtu ma' gżira." – Prayer Cafè – 29 ta' Jannar 2016 F' Prayer Café nhar id-29 ta' Jannar tkellimna dwar il-Qari tal-Ħadd 31 ta' Jannar, f'Malta biss se jitratta fuq dwar in-Nawfraġju ta' San Pawl. Ġurnata għażiża għalina l-Maltin b'mod speċjali għax kienet il-bidu tal-fidwa tagħna lejn il-fidi nisranija. Huwa privileġġ li isem taċ-ċkejken pajjiżna jissemma fi ktieb daqshekk Kbir! Ma nafx intom imma jien jaqbadni xewk xewk nisma lil isem pajjizi jissemma f'dan il-pasaġġ. L-aktar tkun f'xi pajjiż barrani jkollok aptit tqum tgħajjat ' Oi jien Malti! ' Wara li lkoll ħadna kikkra kafe, nġbarna billi għidna t-Talba tal-Moviment u nqara l–pasaġġ tat-tieni qari mehud mill-Atti 27:16-28,6 passaġġ pjutost twil li juri kif il-poplu Malti qaleb għar-reliġjon Nisranija. Dawn li ġejjin huma xi punti li ssemmew dwar x'laqatna f'dan il-passaġġ. Ssemma li kif meta l-lifgħa gidmet id Pawlu u dan ma ġralu xejn naraw li l-Maltin ndunaw li kien hemm xi ħaġa sopranaturali f'Pawlu. Fuq il-ġifen Pawlu ma kienx imdawwar b'insara, anzi b'suldati Rumani u priġunieri oħra. Imma hu bla ebda biża' xorta qasam it-twemmin tiegħu magħhom: "..dal-lejl deherli Anġlu ta' dak Alla li tiegħu jien u li lilu nqim, u qalli, 'Tibżax, Pawlu.....Alla tak il-ħajja ta' dawk kollha li qegħdin jivjaġġaw miegħek. .." U huma f'sitwazzjoni ta' baħar u mewt semgħuh, emmnuh. Setgħu qabduh u tefgħuh il-baħar dak il-ħin imma emmnuh. Mhux hekk biss imma hu "qabad il-ħobż, radd il-ħajr 'l Alla quddiem kulħadd qasam u beda jiekol." F'dak l-abissi li kienu fih San Pawl jaddi l-messaġġ tiegħu u jikkonforthom bih! Tant emmnuh li meta nduna li xi baħrin kienu qed jipprovaw jaħarbu mill-ġifen qatgħu l-ktajjen u ħallew d-dgħajsa titlaq għal riħa. Pawlu li hu marbut mar-rieda t'Alla – jorbot it-tama t'Alla fih u jaddiha lil oħrajn. Niesu stess li kienu jafu min hu Alla ma emmnuhx lil Pawlu u kemm il-darba riedu jaħtfuh ...imma f'dan il-passaġġ naraw kif kemm il-ġentili ta' fuq il-ġifen u l-barbari li laqgħuh fuq l-art emmnuh. U llum qegħdin naċċettawh l-messaġġ ta' Ġesu? Bil-paroli u r-reliġjożita ngħidu iva kieku – mmorru l-quddies , quddiesa nhar ta' Ħadd ma nitilfuhiex, nqerru, nitqarbnu, imma x'ħin niġu biex niddiskutu l-emigranti llegali? X'TAĦSBU? Nibdew nqasqsu hemm? Kieku ġie San Pawl llum – konna nilqgħuh jew nerġgħu nibgħatuh lura minn fejn ġie! Il-Maltin ta' dak iż-żmien mhux li ma aċċetawhomx imma nsibu "Laqgħuna tajjeb...qabdulna ħuġġieġa...". Sa ftit żmien ilu konna niftaħru bihom dawn il-frazijiet. Imma llum għadna poplu ospitabli? Jew ospitabli għal ġinġlin biss jew għal dawk li jġibulna l-flus f'pajjiżna? L-oħrajn le, le għax huma ta' piż fuqna u saħansitra ssib lil min juża r-reliġjon bi skuza biex nibgħatuhom lura għax inkella dawn se jkaxkruna!! U l-Papa Franġisku jipriedka l-ħniena mal-foqra!! Lura għal passaġġ. Nsibu l-frazi ".kien ilhom erbatax-il ġurnata sajmien ... tlifna kull tama li nsalvaw..." min jaf f'liema stat fiżiku kienu! Pero nsibu li San Pawl qalilhom "lanqas xagħara waħda mhi se tintilef." X'konvinzjoni ! Xi twemmin dak! L-erbatax-il ġurnata tfakkarna fl-erbatax- il jum li l-poplu Lhudi għamel qabel l-mogħdija tal-Anġlu. U dawn l-erbatax-il ġurnata mhumiex il-mogħdija ta' Malta? F'San Luqa 12:7 nsibu " U intom, sa x-xagħar ta' raskom, kollu magħdud.." Xi sbuħija din il-Kelma t'Alla! Kif jagħqad kollox flimkien. Problema li jista' jkollna f'dan it-test hu li nintilfu fir-romantiċiżmu tiegħu... Ara Malta! Il-baħar fil-kuntest bibliku ħafna drabi għandu kuntest negattiv jew denomiku. Din it-tempesta u dan il-ġifen għaddej minn fuq it-tempesta nistgħu nqabbluh mal-ħażen li jrid jibla' kollox . Mat-taqbid li niltaqgħu miegħu fil-ħajja ta' kuljum. "Wara li xebgħu ,bdew iħeffu l-ġifen u jwaddbu l-qamħ il-baħar." Bl-iskop biex isalvaw l-ġifen. (Ma kienx xi ġifen ckejken, kellu "mitejn u sitta u sebgħin" persuna fuqu.) Kultant aħna wkoll jkollna narmu din it-tagħbija tagħna biex insalvaw. Tkun iebsa..deċizzjoni iebsa, biex tarmija imma neċesarja jekk trid isalva. Nogħqodu attenti ma nintrabtux mal-valur materjali u ngħerqu bih b'kollox.Għax imbagħad jintilef dak li għereq u aħna miegħu. San Pawl ħeles mill-għarqa ... l-missjoni tiegħu kienet għadha ma spiċċatx. Il-konverzjoni tagħna waħda minnhom. Il-kapaċita t'Alla li joħloq il-grazzja mid-disgrazzja. Kemm hi kbira l-providenza t'Alla. Fl-ewwel qari mill-ktieb tal-Għerf 14:3 nsibu " O Missier, bil-provvidenza tiegħek inti tmexxih(il-bniedem). " Provvidenza divina fil-kuntest bibliku ħafna drabi meqjusa bħala l-ħaġa li fuq kollox hemm Alla u jekk Alla jrid jagħmel l-ġid b'xi ħaġa lanqas erbatax-il ġurnata ta' baħar jibla' l-art mhu se jwaqqfu. Ir-Rebħa ta' Kristu fuq id-dnub u fuq il-mewt u fuq ix-xitan ma jista' jwaqqafha xejn. Għamilt x'għamilt il-ħniena t'Alla li qed niċċelbraw din is-sena hija kbira ħafna. Alla ma jgħejja qatt iħenn. Aħna ngħejjew nitolbu dik il-ħniena, jew ix-xitan jaqtalna qalbna. Imma l-provvidenza t'Alla hija kbira – dak li għalina ma jagħmilx sens – dak li narawh jikrolla quddiem għajnejna li jkollna nduru fuq il-Mulej u nistaqsu; ' Imma għaliex Mulej? Għaliex it-tajjeb ibgħati u l-ħażin jirnexxi? U hija iebsa meta tara lil xi ħadd jiġi minnek f'qiegħ ta' sodda magħkus b'xi marda. Irridu nintelqu f'idejn il-Mulej għax jekk hemm xi ħadd li vera jħobbna huwa Hu. Forsi l-ġenituri tagħna imma anke dik qed tirrokka llum! L-imħabba tiegħu immensa. Dak li rebaħ Ġesu għalina jiżboq kull forza tal-ħażen. Ġesu li ma kien jonqsu xejn kif kien jgħid San Pawl lil Filippini, Hu ftaqar kompletament għalina biex isalvana, ġie fostna u mill-bidu sal-mewt ħlief kuntrarju ma rax. Imbagħad aħna nippretendu li kollox għandu jiġina sew? Li taċċetta r-rieda t'Alla mhux dejjem hija faċli. Il-qofol ta' dan il-passaġġ hu " Tibżax, Pawlu. Jeħtieġ li inti tidher quddiem Ċesari; ara Alla tak il-ħajja ta' dawk kollha li qegħdin jivjaġġaw miegħek. Mela qawwu qalbkom, ġbieb. Jien nemmen f'Alla li hekk isir, sewwa sew kif tħabbar lili. Jeħtieġ iżda li naħbtu ma gżira. " "Jien nemmen f'Alla li hekk isir" – il-fidi ta' San Pawl kienet kbira. L-istess San Pawl li 15/20 sena qabel kien jgħix skond il-preċetti tal-liġi tal-Lhud u kien jaħseb li permezz bihom hu se jiġi meħlus..iżda issa narawh jara s-salvazzjoni tiegħu permezz tal-fidi bħal ma jgħid il-Galatin. " Jeħtieġ iżda li naħbtu ma' gżira ." Ma qalx se naħbtu ma gżira jew se ninkaljaw ma gżira qal JEĦTIEĠ. Għaliex jeħtieġ ? Xi trid minna Mulej? Imma żgur li meta xi ħadd jgħid jeħtieġ hu sinjal li għandu xi ħaġa f'moħħu. Bħal meta fil-passaġġ li smajna l-ġimgħa l-oħra Ananija ddubita meta l-Mulej qallu jieħu ħsieb lil San Pawl wara li waqa' fit-triq ta' Damasku; qallu 'Mulej dan ġie hawn biex iħarbatna' U l-Mulej qallu 'Mur Ananija għax minn dan se nagħmel għodda prezzjuża għalija u jeħtieġ li jbati għalija. Kellu pjan Alla. Għaliex JEĦTIEĠ? Nitolbu fuqha l-aħwa għax tinkludi lilna lkoll li nissejħu Maltin. Il-kburija li semmejna fil-bidu għax hemm isem pajjizna fi ktieb daqshekk importanti l-BIBBJA, ġġib magħha responsabilta. Jekk San Pawl ġieu ħallielna teżor sabiħ jeħtieġ nipproteġuh u nwassluh. Hawn inqara l-vanġelu tal-Ħadd mehud minn Mk 16:15-20 fejn insibu l-Mulej jibgħat lill-appostli tiegħu jxandru l-Bxara t-Tajba lill-bnedmin kollha. Dan hu li Ġesu jrid minna "Morru fid-dinja kollha, xandru l-Bxara t-Tajba lill-ħolqien kollu." Dan ma jfissirx li rridu nsiefru iżda jfisser li rridu nagħtu xhieda tal-fidi tagħna ma dawk li niltaqgħu magħhom f'ħajjitna –jalla l ezempju tagħna jkun xhieda ta' dik il-ħtieġa li l-Mulej ra fin-Nawfraġju ta' San Pawl. Mela nitolbu biex kull wieħed minna jinduna x'jeħtieġ il-Mulej minnu. Quote: Min jagħmel it-tajjeb mhux dejjem apprezat. (Ma għandniex naħsbuha darbtejn meta hemm bżonn ta' kelma jew azzjoni tajba għandna nagħmluha għax dan hu mod ieħor kif aħna nxandru l-bxara tal-vanġelu. ) Il-laqgħa ntemmet bit-talba tal-Missierna. Lesti Nitfgħu x-Xbiek? – Prayer Cafè – 5 ta' Frar 2016 » « L-Istress – Prayer Cafè – 24 ta' Jannar 2016
"Jeħtieġ iżda li naħbtu ma' gżira." – Prayer Cafè – 29 ta' Jannar 2016